E-3230/2006

Mál þetta, sem dómtekið var 2. febrúar sl., er höfðað með stefnu birtri 11. maí 2006.

Stefnandi er Línuborun ehf., Vagnhöfða 11, Reykjavík.

Stefnda er R-kvk-nf H-kvk-nf, Esjubergi 2, Reykjavík.

Dómkröfur stefnanda eru þær að stefndi verði dæmdur til að greiða stefnanda 436.248 krónur, ásamt dráttarvöxtum samkvæmt III. kafla vaxtalaga nr. 38/2001 frá 14. desember 2005 til greiðsludags. Þá er krafist málskostnaðar.

Stefnda krefst sýknu og málskostnaðar.

MÁLSATVIK OG MÁLSÁSTÆÐUR

Stefnandi byggir kröfu sína á reikningi, útgefnum 24. nóvember 2005, með gjalddaga 14. desember sama árs, að fjárhæð 436.248 krónur.

Stefnandi kveðst vera þjónustufyrirtæki sem vinni við steypusögun, kjarnborun, línuborun, múrbrot auk annarra verkefna því tengdu. Ofangreind krafa sé vegna þjónustu sem stefnandi hafi veitt stefndu í nóvember 2005 vegna leigu á tækjum vegna framkvæmda við fasteignina Esjuberg 2.

Skuld þessi hafi ekki fengist greidd þrátt fyrir innheimtutilraunir og sé því nauðsynlegt að höfða mál til greiðslu hennar.

Vísað er til meginreglu kröfuréttarins um efndir fjárskuldbindinga, en regla þessi fær m.a. lagastoð í VI. og VII. kafla 1. nr. 50/2000. Um gjalddaga kröfunnar er einkum vísað til meginreglu 49. gr. sömu laga.

Stefnda kveður umstefndan reikning vera sér óviðkomandi. Hún hafi ekki beðið um leigu á vörubíl, gröfu eða hjólaskóflu eða annað það sem kveðið sé á um í umræddum reikningi. Stefnda hafi aldrei farið fram á þjónustu stefnanda, aldrei samið við hann eða verið að öðru leyti í viðskiptasambandi við stefnanda. Í reikningnum sé vísað til þess að um sé að ræða leigu á tækjum vegna framkvæmda við fasteignina Esjuberg 2 og síðan segir „umb. B-kk-nf“. Stefndu sé ekki kunnugt um að tæki frá Línuborun ehf. hafi verið notuð við framkvæmdir á þessum tíma við Esjuberg 2 en sé svo þá hafi það ekki verið samkvæmt ósk stefndu eða á hennar ábyrgð að nokkru leyti. Sambýlismaður stefndu heiti B-kk-nf S-kk-nf en ekki liggi fyrir hvort vísað sé til hans í umræddum reikningi þegar talað er um „umb. B-kk-nf“. Alla vega liggi fyrir að stefnda og sambýlismaður hennar hafi aldrei rætt um að fá eða nýta tæki frá Línuborun vegna framkvæmda við fasteignina Esjuberg 2, Kjalarnesi, sem sé í eigu stefndu. Sambýlismaður stefndu, B-kk-nf S-kk-nf, hafi unnið hjá Línuborun ehf. um árabil og iðulega fengið lánuð tæki frá fyrirtækinu og gert ýmis viðvik fyrir eiganda fyrirtækisins á móti en það sé stefndu óviðkomandi. Þá hafi forsvarsmenn Línuborunar ehf. hafið að senda reikninga á stefndu og son hennar eftir að sambýlismaður stefndu og sonur hennar hafi hætt störfum hjá Línuborun ehf. Stefnda hafi ekkert haft með það að gera og hafi aldrei verið í samningssambandi við stefnanda eða þegið þjónustu af honum.

Vísað er til meginreglna kröfu- og samningaréttarins, til laga um neytendakaup nr. 48/2003. Vísað er til laga nr. 91/1991 um meðferð einkamála hvað varðar málskostnað, einkum 131. greinar. Þá er vísað til laga um virðisaukaskatt nr. 50/1988.

NIÐURSTAÐA

Forsvarsmaður stefnanda mundi ekki hvenær tæki þau, sem hér er krafið um greiðslu fyrir voru leigð, er hann gaf skýrslu fyrir dómi. Hann kvaðst hafa krotað á borðdagatal hvenær sambýlismaður stefndu hefði fengið tækin en hafði þau gögn ekki tiltæk er hann gaf skýrslu sína fyrir dómi. Engin gögn liggja fyrir til stuðnings reikningi þeim sem stefnandi byggir kröfugerð sína á. Þá þykir ekki vera sýnt fram á að stefnda hafir rætt áform sín um framkvæmdir að Esjubergi við forsvarsmann stefnanda, en af hans hálfu er því haldið fram að á fundi þeirra heima hjá stefndu vorið 2004 hafi tekist samningur með þeim um það að hún leigði af stefnanda tæki til fyrirhugaðra framkvæmda. Sú fullyrðing af hálfu stefnanda er ósönnuð. Þannig er ekki sýnt fram á að stefnda hafi samið við forsvarsmann stefnanda um að hún leigði af honum tæki. Þá er ekki sýnt fram á að sambýlismaður stefndu hafi haft umboð til þess að skuldbinda hana gagnvart stefnanda.

Samkvæmt þessu verður stefnda sýknuð af öllum kröfum stefnanda og eftir úrslitum málsins verður stefnandi dæmdur til að greiða stefndu 200.000 krónur í málskostnað.

DÓMOSORÐ

Stefnda, R-kvk-nf H-kvk-nf, skal sýkn af öllum kröfum stefnanda, Línuborunar ehf.

Stefnandi greiði stefndu 200.000 krónur í málskostnað.

A-x-x V. M-kk-nf.